ম্যাচ খেলার সময় হৃদরোগে আক্রান্ত হয়ে মৃত্যু ক্রিকেটারের!

ওয়েব ডেস্ক : ম্যাচ খেলার সময় হৃদরোগে আক্রান্ত হয়ে মৃত্যু (Death) হল ক্রিকেটারের (Cricketer)। জানা গিয়েছে, ওই ক্রিকেটারের নাম কে লালরেমরুয়াতা (K Lalremruata)। বয়স ৩৮। বৃহস্পতিবার ম্যাচ খেলার সময় এমন ঘটনা ঘটে বলেই খবর। এই ঘটনায় ভারতীয় ক্রিকেট বোর্ড তথা বিসিসিআইয়ের (BCCI) তরফে শোকপ্রকাশ করা হয়েছে।

জানা গিয়েছে, খালিদ মেমোরিয়ালের দ্বিতীয় বিভাগের স্ক্রিনিং টুর্নামেন্টে ভেঙ্গুয়াই রাইডার সিসির হয়ে খেলছিলেন লালরেমরুয়াতা (K Lalremruata)। কিন্তু ম্যাচ চলাকালীন তিনি পড়ে যান মাঠের মাঝে। সঙ্গে সঙ্গে তাঁকে উদ্ধার করে নিয়ে যাওয়া হয়েছিল হাসপাতালে। কিন্তু শেষ রক্ষা হল না। মাত্র ৩৮ বছর বয়সেই প্রাণ হারাতে হল তাঁকে।

আরও খবর : তিলক বর্মাকে নিয়ে বড় আপডেট BCCI-এর

এই মর্মান্তিক ঘটনায় শোকপ্রকাশ করা হয়েছে ভারতীয় ত্রিকেট বোর্ডের (BCCI) তরফে। এই পরিস্থিতিতে পরিবারের পাশে থাকার বার্তা দেওয়া হয়েছে বোর্ডের তরফে। এমন ঘটনার পর মিজোরামের ক্রিকেট বোর্ডের তরফে বৃহস্পতিবারের সব ম্যাচ বাতিল করা হয়।

জানা গিয়েছে, লালরেমরুয়াতা ২০১৮ থেকে ২০২২ সাল পর্যন্ত ঘরোয়া ক্রিকেট খেলেছেন। এর মধ্যে রয়েছে দু’টি রঞ্জি ও সৈয়দ মুস্তাক আলি ট্রফি। পাশাপাশি একাধিক ক্লাবের হয়েও খেলেছেন তিনি। রঞ্জিতে তিনি রান করেছেন ১৭। সৈয়দ মুস্তাক আলিতে করেছেন ৮৭ রান। মিজোরাম ক্রিকেটের সিনিয়র টুর্নামেন্ট কমিটির সদস্যও ছিলেন লালরেমরুয়াতা। তবে কম বয়সে তাঁকে প্রাণ হারাতে হল।